A típus fontos szerepet játszott a spanyol polgárháborúban, a Haszan-tavi csatában és a téli háborúban. Bár ekkorra már elavultnak számított, a Szovjetunió ellen indított Barbarossa hadművelet idején a szovjeteknél körülbelül 10 ezer darab volt hadrendben, mely a legnagyobb számban elérhető páncélossá tette. Gyenge páncélzata és fegyverzete, valamint a mozgékonyságban mutatkozó hiányosságok miatt a háború kezdeti szakaszában az eseményekre szinte semmilyen befolyása sem volt, a német harckocsik könnyűszerrel megsemmisítették a T–26-ost. Ennek ellenére használatban maradt és még 1945 augusztusában is bevetették Mandzsúria lerohanásakor.